贈夏公酉寺丞
作者：郭祥正
朝代：宋

paragraphs: 秋浦明似鏡，九華碧參天。
秀色動南斗，乃生名世賢。
卓越夏夫子，其才文武全。
一覽無復遺，萬卷能口傳。
奏書黄金闕，坐可安二邊。
功名初自許，世路多迴邅。
亭亭出林幹，暴爲狂風纏。
乘槎往滄海，怒濤觀大川。
還聞上南嶽，闊步從飛仙。
解衣祝融峰，濯足天池淵。
下視白日沒，九州渺蒼煙。
傾罍弔屈賈，汝道吾未然。
胡爲奪浩氣，慘淡趨重泉。
冥心想太古，妙理追淳源。
白雲起歸興，卻泛千丈船。
少泊姑溪頭，春林聽杜鵑。
謝李迹已往，高風在遺編。
浮魂試一招，相望誰後先。
伊余亦何人，謬拍洪崖肩。
放身逍遙鄉，致主知何緣。
斯時方泰熙，薰風播朱弦。
奇才森大庭，拔茅茹相連。
豈聞卞氏璧，指以微瑕捐。
願取魋倉徒，投北首可懸。
嘆息比不足，浩歌成此篇。